Taflfélag Snæfellsbæjar hélt minningarmót í Ólafsvík á laugardag í tilefni 100 ára afmælis Ottós Árnasonar . Alþjóðlegi meistarinn Arnar Gunnarsson sigraði á mótinu með sjö vinningum og hlaut 100 þúsund krónur í verðlaun . Í 2. - 3. sæti urðu þeir Björn Þorfinnsson og Hjörvar Steinn Grétarsson en sá síðarnefndi er aðeins 16 ára gamall og sigraði meðal annars stórmeistarann Helga Áss Grétarsson á mótinu . Efstir heimamanna urðu Sigurður Scheving með 5 vinninga og Birgir Berndsen en hann hafnaði í 2. sæti keppenda undir 2000 stigum . Þar urðu Vigfús Ó. Vigfússon í 1. sæti og Páll Sigurðsson í 3. sæti . Í flokki unglinga varð Eiríkur Örn Brynjarsson í 1. sæti , Svanberg Már Pálsson í 2. sæti og Jóhanna Björg Jóhannsdóttir í 3. sæti .